Nous Hugues dux de Borgoingne, façons savoir à touz ceaus qui verront ces présentes lettres, que Alixandres et Jehans qui furent filz mon seignour Arnou de Aligne, cognoissent aus estre fors de toutes avoeries, estaubli por ce an nostre présence, ont recogneu aus avoir pris an perdurauble fié de Girart, évesque d’Ostun, lou mès de Jehan de Lestan et les apertenances de celui més, et la moitié de l’estan de Cham Comaul; la ville que l’on apele Outre Earone et les apertenances de celle ville, sauz lou més qui fut damz Bernarz; la ville que l’on apele lou Reu et les apertenances de celle ville; la ville que l’on apele Principau et les apertenances de celle ville; tout quant qu’il ont an la ville que l’on apele Cumienne; la ville que l’on apele Jarnoy et les apandises, sauz ce que li chapitre de Sauleu hai an la dite ville; tout quant que il ont en Chaseingnes, en bois et en toutes autres chouses, c’est à savoir en la ville de Chaumiens, sauz lou més Baillot qui est au seignour de Guipey et le finaige de celle ville; la ville de Marnay, sauz trois més qui sunt au chapistre de Saaleu, et lou finaige de celle ville; la ville de Reglais et les apertenances de celle ville; tout quant que il ont à Goloiz et ès apertenances; tout quant que il ont en Vaus de Chaissey, en més, en homes, en bois, en terres, en autres chouses, ensinc cum la valée porte dès Poloysie en jusques à Lucenay, à destre et à senestre; la moitié de l’estan desouz lou moistier d’Aligney, que l’on apele lou grant estan, et la moitié dou molin de celui estan; la moitié de l’estan de Marnay et des molins dou dit estan; la quarte partie des bois qui partent avec les anfanz d’Arne et avec Johannin de Aligney; la moitié de la forest Chauve, qui part avec Johannin d’Aligney; la moitié de la forest de Rouge Terre; la moitié dou bois d’Outre Ture, qui part avec Jehannin de Aligney; la moitié de la forest que l’on apelle Giros Vernoy; la moitié de la forest que l’on apelle Jarmya; la moitié de la forest que l’on apelle Tueberthain; la moitié de la forest que l’on apelle de Chaselles souz maiour; la moitié de la forest que l’on apelle de Forcenne, qui part à Jehannin de Aligney; la moitié de la forest de Chanlar, en laquelle Guillaume de la Bouloye hai la quarte partie; la moitié de la forest de Bron et touz les plaissiez et les sarrées, ensinc cum elles vont entre Ruères et Pancères et Beaumont et lou vaul d’Aligney, dès Bron jusques à l’estan de Bois Comau; la moitié de Gros Bois; la moitié de la forest de Pancères; la moitié de Boloy de Vignol; la quarte partie de la forest Garnier; la moitié dou bois de Romenay; la moitié de la sarrée d’Yllant; la moitié de la sarrée de Boquerouse; la moitié des bois qui partent ès homes de Seint Ligier; la moitié de la sarrée de maison Ytier, et lou fié que Jehannins d’Aligney doit tenir dou dit Alixandre et Jehans: c’est à savoir la fort maison d’Aligney, et lou fié que Guioz de Julley tient d’aux, et lou fié que mes sires Guillaume de Turcey tient d’aux, et generaulmant quanque il tiennent ou doivent tenir an la terre d’Aligney et ès apandises, an terres, an bois, an homes, an justices, an rivieres, an prez, an autres chouses et an fiez et an rière fiez, sauz la maison fort de Aligney que il tiennent dou conte de Neverz, c’est à savoir la maison d’Amont, et sauz lou fié de Poilemarrou, lou quel il tient des anfanz d’Arne, et sau lou fié dou Confergien, et est à savoir que li diz Alixandre et Jehans et lor hoirs et tous ces qui tiennent ces devant dites chouses ou tiendront de l’évesque d’Ostun en fiez sanz nuns maiens an quelque ménière que ceste choses tiennent, et queque les tiennent, en telle ménière que elles ne veingnent en rières fiez. Et toutes cez chouses il sunt tenu garantir il et lor hoir à l’évesque d’Ostun, et en ont lié an la main l’évesque d’Ostun por lou sairemant fait devant nous, aus lor choses, lor hoirs et toutes les choses que il porront conquester ne avoir quelcunques elles fussent, et de toutes choses garantir et tenir an pais au dit évesque il et lor hoirs tenu par lou devant dit sairemant, et por ces choses faicent, il ont heu dou dit évesque dix et sept vinz livres de digenois, les quex il ont receu dou dit évesque en deniers nombrez, ensinc cum il ont recogneu par devant nous, et cez choses li évesques d’Ostun ne puet mettre an autre main. En tesmoing des choses devant dites, por la prière et por la requeste des devanz diz Alixandre et Jehan, nous avons mis en cez présentes lettres nostre seaul. Ce fut fait an l’an de Nostre Seignor M CC et LX, ou moys d’oictouvre.